АҞӘА, нанҳәа 1 - Sputnik. Урыстәылатәи атуристцәа акоронавирустә чымазара рыдбалахар, Аԥсны ихымԥадатәу ацхыраара рыҭара иазыхиоуп, аха рыхәышәтәра Урыстәыла имҩаԥыслоит ҳәа ажурналистцәа ирзеиҭеиҳәеит Акоординациатә штаб аилатәара ахыркәшамҭаз Аԥсны Агәабзиарахьчара аминистр Ҭамаз Ҵахнакьиа.
"Урыстәыла атәылауаа ихымԥадатәу ацхыраара раҳҭалоит еснагь еиԥш, егьырҭ ачымазарақәа раангьы, иара убас Урыстәылеи ҳареи ҳабжьара иҟоу аиқәшаҳаҭра инақәыршәаны, раԥхьатәи ацхыраара анроулак ашьҭахь апациентцәа рыхәышәтәра иацырҵароуп Урыстәыла аҵакырадгьыл аҟны. Иҷыдоу амашьына Ԥсоу аҳәааҿы иааиуеит, ачымазаҩ уи дақәҵаны иахьиқәнагоу амедицинатә усбарҭахь дыргоит", - иҳәеит иара.
Иара еиҭеиҳәеит убасгьы, иахьазы Гәдоуҭатәи ахәышәтәырҭаҿы ишьҭоуп ҳәа COVID-19 зцәа иалоу 23-ҩык апациентцәа, рҽыԥхьакны иҟоуп 22-ҩык.
"Ичмазаҩхаз рахьтә ԥшьҩык хәыҷқәоуп, рҭагылазаашьа шәарҭам", - иҳәеит Аԥсны Агәабзиарахьчара аминистр Ҭамаз Ҵахнакьиа.
Аԥсни Урыстәылеи рҳәаа аартуп нанҳәа 1 инаркны аҳәаанырцә тәылауаа зегьы рзы, абри азы адҵа рыдыркылеит Урыстәыла Аминистрцәа Реилазаараҿгьы.
Аԥсны ахада ауааԥсыра акоронавирус рацәыхьчаразы акоординациатә штаб аӡбара шьаҭас иаҭаны аусԥҟа инапы аҵаиҩит. Уаҟа иазгәаҭоуп жьҭаара 5 инаркны массала аспорттә, агәмырҿыӷьратә, ацәыргақәҵатә уснагӡатәқәа ахыбрақәа рыҩнуҵҟа рымҩаԥгара мап ацәкра. Иара уи адагьы, агәабзиарахьчара аминистрра жьҭаара 15 рҟынӡа анапы ианҵоуп Аԥсны, Аҟәа ақалақьи араионқәеи иахьрыҵанакуа иҟоу амедицинатә усҳәарҭақәа рҟны авирус змоу ахаҿқәа рнагарҭа ҭыԥқәа разырхиара.
"Амза 15 рҟынӡа еиқәыршәатәуп аҟәша. Иҳаԥшааит аҭыԥ. Усҟан ацхыраара лас астанциа ахьыҟаз аҭыԥ аҿы 10 каруаҭк алаҳхырц азы. Асмета ҟаҳҵеит, иаҭаху азы ашәҟәқәа ҳҩит, иааиуа амшқәа рзы иҳашьҭуеит. Иаарласны ашоура змоу зегьы убри аҟәшахьы инаганы, акоронавирус азы анализқәа ҟарҵаанӡа уа иҟалоит. Аҳақьымцәа уаҟа аус зуло алҳаԥшаахьеит, амедиаҳәшьцәа ракәзар, урҭгьы ҟалоит. Иааиуа амзазы Гәдоуҭатәи ахәышәтәарҭахь иҳашьҭраны иҟоуп бригадак, урҭ еиқәҳаршәахьеит. Сгәы ианаагоит аҳақьымцәа уаарыдтәалан ишрыхәҭоу аинформациа дара рҟынӡа инаугар, аҿкы ахәышәтәра ҳҭахым ҳәа зҳәо даара имаҷхоит. Аибашьраан доусы иара иус идыруан, уажәы аҭынч ԥсҭазаараҿгьы џьара гәаҟрак ҟалар, аҳақьымцәа ирдыруазароуп дара рыда ажәлар ԥсыхәа шрымам", - ҳәа еиҭеиҳәеит Гамгьиа.
Иаҳа инеиҵыху аиҿцәажәара шәазыӡырҩыр шәылшоит арадио Sputnik Аԥсны аефир аҿы.
Иара убас шәаԥхьар ҟалоит:
АҞӘА, цәыббра 28 – Sputnik. Очамчыра араион Аҭара ақыҭан имҩаԥган Аԥсныжәлар Рџьынџьтәылатә еибашьраҿы иҭахаз рбаҟа аартра ацеремониа.
Аԥсны ахада Аслан Бжьаниа ипресс-маҵзура ишаанацҳаз ала, ахада ихатә ԥараны 220 нызқь мааҭ алеигалеит иҭахаз рбаҟа аиҭашьақәыргыларазы.
Ацеремониа атәыла ахада идагьы иалахәын ахада Иусбарҭа анапхгаҩы Алхас Кәыҵниа, ихаҭыԥуаҩ Зураб Қаџьаиа, Очамчыра араион ахадара, Атәылахьчара аминистрра ахаҭарнакцәа, Апарламент адепутатцәа, Нхыҵ Кавкази Алада Урыстәылеи рҟынтәи хатәгәаԥхарала еибашьуаз, ауаажәларра рхаҭарнакцәа, ақыҭа ауааԥсыра.
Уаанӡатәи адыррақәа рыла, 1992-1993 шықәсқәа рызтәи Аԥсныжәлар Рџьынџьтәылатә еибашьраҿы аиааира 27 шықәса ахыҵра иазкыз ауснагӡатәқәа рыхәҭак аԥыхуп аепидемиологиатә ҭагылазаашьа иахырҟьаны.
Иара убас шәаԥхьар ҟалоит: